**Ekonomikas ministrijai**

**pasts@em.gov.lv**

2022.gada 25.aprīlī Nr.22/**06**

**Par jaunām atbalsta programmām**

Latvijas Biodegvielu un bioenerģijas asociācija (turpmāk – Asociācija) ir iepazinusies un atzinīgi novērtē Ekonomikas ministrijas izstrādāto Ministru kabineta noteikumu projektu "Aizdevumu programmas Krievijas militārās agresijas pret Ukrainu radīto seku uz ekonomiku mazināšanai un tirgus pārorientācijai īstenošanas noteikumi" (22-TA-1066) un "Garantijas Krievijas militārās agresijas pret Ukrainu radīto seku uz ekonomiku mazināšanai un tirgus pārorientācijas īstenošanas noteikumi" (22-TA-1067) (turpmāk - Noteikumu projekti), kuri nodoti publiskai saskaņošanai Tiesību aktu projektu izstrādes un saskaņošanas portālā (TAP).

Uzskatām, ka minētās programmas ir labs instruments, kas var palīdzēt uzņēmumiem tikt galā ar pašreizējās krīzes izraisīto straujo izmaksu pieaugumu, tomēr vēlamies vērst uzmanību, ka vidēja un liela izmēra apstrādes rūpniecības uzņēmumu grupā, kur uzņēmuma apgrozījums ir 50- 100 milj. euro un vairāk, ņemot vērā izejvielu, produktu un energoresursu cenu pieaugumu, nepieciešamība pēc apjomīgākiem apgrozāmiem līdzekļiem, ir mērāma desmitos milj. euro. Tāpēc Noteikumu projektos paredzētā atbalsta intensitāte vienam uzņēmumam var izrādīties nepietiekama, lai nodrošinātu efektīvu šī atbalsta instrumenta darbību un mērķa sasniegšanu. Ņemot vērā minēto, ierosinām Noteikumu projektos palielināt vienam uzņēmumam pieejamā finansējuma apjomu, paredzot, ka:

1. Noteikumu projekta "Aizdevumu programmas Krievijas militārās agresijas pret Ukrainu radīto seku uz ekonomiku mazināšanai un tirgus pārorientācijai īstenošanas noteikumi" 10.punktā norādītā atbalsta intensitātē vienam saimnieciskās darbības veicējam tiek trīskāršota;

2. Noteikumu projekta "Garantijas Krievijas militārās agresijas pret Ukrainu radīto seku uz ekonomiku mazināšanai un tirgus pārorientācijas īstenošanas noteikumi" 12.punktā norādītā atbalsta intensitāte vienam saimnieciskās darbības veicējam tiek palielināta par 50%.

Asociācija ir pārliecināta, ka ņemot vērā izteiktos priekšlikumus tiks nodrošināta efektīvāka atbalsta instrumentu izstrāde un tiks vairāk palīdzēts lieliem eksportspējīgiem uzņēmumiem, kuru likviditātes uzlabošana pastarpināti pozitīvi ietekmēs arī mazos un vidējos uzņēmumus, kas sadarbojas ar tiem.

Ar cieņu,

Indulis Stikāns

Latvijas Biodegvielas un Bioenerģijas asociācijas valdes loceklis

Dokuments parakstīts ar drošu elektronisku parakstu un satur laika zīmogu